Jose Mota er frem til nytår udlejet til norske Molde, men nordmændene har en købsoption på brasilianeren, og den tyder det på, at klubben vil udnytte.

Det skriver Ekstra Bladet. AaB hentede Jose Mota i Viborg for halvandet år siden, men de store forventninger til brasilianeren er aldrig blevet indfriet. Derfor lejede AaB ham i marts ud til norske Molde, og her har succesen været anderledes stor. I juli måned har Mota scoret fem gange, og det får den norske klub til at vise interesse for at udnytte den købsoption, der er indskrevet i lejekontrakten. - Mota har været god. Vi hentede ham til at score mål, og indtil videre har han leveret. Vi skal give AaB svar inden 1. oktober. Der er ingen afklaring endnu, men vi er meget tilfredse med ham, siger nordmændenes direktør, Tarje Nordstrand Jacobsen til Ekstra Bladet. Mota scorede senest i tirsdagens kamp mod Brann, som blev besejret med hele 8-0.